ตอกย้ำแบรนด์โลก "สิงห์" ต่อสัญญาสนับสนุนทีมแข่งเอฟวัน
สิงห์ ชูกลยุทธ์สปอร์ตมาเก็ตติ้ง ส่งเบียร์สิงห์ ลุยตลาดโลก เกาะกระแสเอฟวัน
19 เม.ย. 2553

สิงห์ ชูกลยุทธ์สปอร์ตมาเก็ตติ้ง ส่งเบียร์สิงห์ ลุยตลาดโลก เกาะกระแสเอฟวัน
นายสรวิช ภิรมย์ภักดี รองกรรมการผู้จัดการ บริษัท บุญรอดเทรดดิ้ง อินเตอร์เนชั่นแนล และนายวรวุฒิ ภิรมย์ภักดี ผู้จัดการฝ่ายพันธมิตร และกิจกรรม บริษัท บุญรอด เทรดดิ้ง ผู้ผลิตและจำหน่าย เครื่องดื่มแอลกอฮอล์ ภายใต้แบรนด์สิงห์ เปิดเผยว่า ปีนี้บริษัทได้ตัดสินใจต่อสัญญาสนับสนุนทีมแข่งฟอร์มูลล่าวัน เรดบูล เรสซิ่ง ตลดอการแข่งขันทั้งฤดูกาลเป็นปีที่ 2 เพื่อต่อยอดความเป็นแบรนด์แห่งเบียร์ระดับโลก โดยปีนี้บริษัทได้เพิ่มการจัดกิจกรรมพิเศษ หรือบิ๊กแคมเปญของการแข่งขันใน 4 ประเทศหลัก ได้แก่ ญี่ปุ่น อังกฤษ ออสเตรเลีย และสิงคโปร์
"ปีนี้ทีม เรดบูล เรสซิ่ง ยังเป็นทีมที่ได้รับการจับตามองว่าเป็นทีมเต็งหนึ่งที่มีโอกาสได้รับชัยชนะในการแข่งขันประจำปีนี้ หลังจากปีที่แล้วทีม เรดบูล เรสซิ่ง ครองอันดับที่ 2  และหากปีนี้ทีมฯ ได้รับชัยชนะจะยิ่งส่งผลดีต่อภาพลักษณ์ของแบรนด์ ทางด้านเงินสนับสนุนของการแข่งขันแม้จะไม่สามารถเปิดเผยได้ แต่การแข่งขันในแต่ละสนามจะต้องใช้เงินประมาณ 5 – 10 ล้านบาท และหากมีการจัดกิจกรรมก็จะต้องเพิ่มงบเข้าไปสนับสนุน” นายสรวิช กล่าว
นอกจากนี้ บริษัทยังสนับสนุนการกีฬาอื่นๆ ซึ่งจะเลือกเฉพาะกีฬาดังๆ และได้รับความนิยมสูงสุดในแต่ละประเภท และงบในการใช้สำหรับกลยุทธ์สปอร์ตมาร์เก็ตติ้งของบริษัทต่อปีก็เป็นงบหลายร้อยล้านบาท